पसीना पोछें नहीं, पंखे में सुखाएं; रुमाल या वेट टिश्यू से हो सकते हैं मुहांसे, बाल तोड़ और चकत्ते
मानसून शुरू हो चुका है। ऐसे उमस भरे मौसम में लोग पसीने से परेशान रहते हैं। पसीना पोंछने के लिए कुछ लोग रुमाल का तो कुछ लोग वेट टिश्यू का इस्तेमाल करते हैं। क्या आप जानते हैं कि रुमाल, तौलिया और वेट टिश्यू स्किन इंफेक्शन का कारण बन सकते हैं।
मानसून शुरू हो चुका है। ऐसे उमस भरे मौसम में लोग पसीने से परेशान रहते हैं। पसीना पोंछने के लिए कुछ लोग रुमाल या तौलिए का तो कुछ लोग वेट टिश्यू का इस्तेमाल करते हैं।
आजकल बाजार में कई तरह के खुशबूदार टिश्यू बिक भी रहे हैं जो चेहरे को तरोताजा रखने का दावा करते हैं।
लेकिन स्किन हेल्थ को देखते हुए पसीना पोंछने के लिए रुमाल, तौलिए, टिश्यू इस्तेमाल करें या न करें, इसको लेकर कई लोग दुविधा में रहते हैं।
क्या आप जानते हैं कि रुमाल, तौलिया और वेट टिश्यू स्किन इन्फेक्शन का कारण बन सकते हैं।
बॉडी गर्म होते ही आने लगता है पसीना 
गुरुग्राम स्थित सी. के. बिरला हॉस्पिटल में डर्मेटोलॉजिस्ट डॉ. सीमा ओबेरॉय लाल कहती हैं कि पसीने को पोंछने से पहले यह समझना जरूरी है कि पसीना आता क्यों हैं?
दरअसल इंसान के शरीर का तापमान सर्दी-गर्मी में एक जैसा ही रहता है। हमारे शरीर के अंग जैसे दिल, फेफड़े, लिवर, सब एक निर्धारित तापमान पर काम करते हैं, इसे कोर टेंपरेचर कहा जाता है।
जब गर्मी का माैसम होता है तो शरीर के आसपास का टेंपरेचर बढ़ जाता है। ऐसे में शरीर में कोर टेंपरेचर भी बढ़ जाता है जिससे पसीना आने लगता है।
दूसरी स्थिति में पसीना तब आता है, जब शारीरिक मेहनत वाला कोई काम किया जाता है। इससे शरीर का कोर टेंपरेचर बढ़ता है।
पसीना आने का मतलब है कि शरीर गर्म हो गया है और अब इसे ठंडा होने की जरूरत है। आसान भाषा में समझें तो पसीना शरीर का नेचुरल एयर कंडीशनर है। यह बढ़े हुए कोर टेंपरेचर को कम करने के लिए शरीर से बाहर आता है। हवा चलते ही पसीना सूखने लगता है और शरीर ठंडा हो जाता है।
इसलिए पसीना आए तो सबसे बेहतर है कि पंखे में बैठ जाएं।
पसीना पोंछने से बॉडी टेंपरेचर नहीं घटता
अक्सर लोग पसीना आने के बाद रुमाल या तौलिए से उसे पोंछने लगते हैं लेकिन अगर बार-बार पसीना पोंछेंगे तो त्वचा ठंडी नहीं हो पाती है। जबकि शरीर से पसीना इसलिए निकलता है ताकि वह ठंडा हो सके।
ऐसे में पसीना पोंछना ठीक नहीं है। पसीना ज्यादा आए तो ऐसी चीजें पीएं जिससे शरीर को ठंडक मिलती है जैसे पानी, नींबू पानी, छाछ।
शरीर का तापमान ठीक रहेगा तो उसे पसीना आएगा ही नहीं।
आगे बढ़ने से पहले पोल के जरिए बताएं अपनी राय:
वेट टिश्यू से बैक्टीरियल इंफेक्शन
आजकल कई लोग पसीना पोंछने के लिए वेट वाइप यानी टिश्यू इस्तेमाल करते हैं। इनमें कई तरह की फ्रेगरेंस, एंटीसेप्टिक डाले जाते हैं जिनमें कई केमिकल मिले होते हैं लेकिन अगर शरीर पहले से ही गीला है तो वेट टिश्यू पसीना पोंछने की बजाय स्किन को गीला ही रखेगा।
इससे चेहरे समेत बॉडी पर बैक्टीरियल और फंगल इन्फेक्शन होने का डर रहता है।
अगर पहले से किसी की स्किन सेंसिटिव है तो उन्हें एलर्जी होने का भी खतरा बढ़ जाता है।
वहीं, बैग में अगर वेट टिश्यू की सील खुली रह जाए तो उसमें बैक्टीरिया पनपने लगते हैं।
एक ही रुमाल से दिनभर पसीना पोंछना ठीक नहीं
पसीना पोंछने के लिए रुमाल इको फ्रेंडली है लेकिन लोग अक्सर पूरे दिन एक ही रुमाल से पसीना पोंछते हैं जो गलत है।
रुमाल पहले ही पसीने से गीला हो चुका होता है। गीली चीज में बैक्टीरिया और फंगस जल्दी पनपती है। ऐसे में बार-बार रुमाल इस्तेमाल करना भी इंफेक्शन का कारण बन सकता है।
रोम छिद्र बंद हो जाते हैं
वेट टिश्यू हो या रुमाल, इनके इस्तेमाल से कई बार स्वेट ग्लैंड्स यानी पसीने की ग्रंथियां बंद हो जाती हैं। रोम छिद्र भी बंद हो जाते हैं जिससे कील-मुंहासे की दिक्कत होने लगती है।
इसके अलावा बाल तोड़ और इम्पीटिगो (स्किन रैशेज) हो सकता है।
ठंडे पानी से मुंह धोना भी बेस्ट 
पसीना आता है तो शरीर से सोडियम और कई तरह मिनरल्स निकलते हैं। इसलिए पसीना नमकीन होता है। इससे बॉडी डिहाइड्रेट भी होने लगती है। पसीना आए तो खूब सारा पानी पीएं।
अगर आसपास वॉशरूम है तो पसीना पोंछने की बजाय चेहरे को पानी से धो लें। इससे चेहरा ठंडा होने के साथ-साथ साफ हो जाएगा।
पसीना सोखने के लिए फेस पाउडर कितना सही?
कुछ लड़कियां पसीने से बचने के फेस पाउडर लगाती हैं। डॉ.सीमा ओबेरॉय लाल कहती हैं कि जिनकी ऑयली स्किन है, वह फेस पाउडर लगा सकती हैं। इसमें ग्रेनुएल्स यानी छोटे कण होते हैं जो पसीने को सोख लेते हैं लेकिन इसे हमेशा इस्तेमाल नहीं करना चाहिए।
लगातार फेस पाउडर लगाने से रोम छिद्र बंद हो जाते हैं जिससे एक्ने होने लगते हैं। पिग्मेंटेशन भी हो सकती है और चेहरे पर काले धब्बे पड़ सकते हैं।
वेट टिश्यू बिगाड़ते स्किन का पीएच लेवल
ब्रिटेन की कार्डिफ यूनिवर्सिटी (Cardiff University) के अनुसार वेट टिश्यू चेहरे पर बैक्टीरिया को फैला देते हैं। यहीं नहीं स्किन का नॉर्मल पीएच लेवल 4.7 से 5.75 के बीच होता है। लेकिन जब वेट टिश्यू इस्तेमाल किए जाते हैं तो स्किन का पीएच कम हो जाता है। इससे स्किन बैरियर यानी त्वचा का सुरक्षा कवच टूट जाता है और त्वचा बेजान होकर सेंसिटिव हो जाती है। इससे स्किन इन्फेक्शन की संभावना बढ़ जाती है।
मोटापे की वजह से आता है ज्यादा पसीना
डर्मेटोलॉजिस्ट डॉ.सीमा ओबेरॉय लाल कहती हैं कि जिन लोगों का वजन ज्यादा होता है, उन्हें पसीना ज्यादा आता है। दरअसल उनके शरीर में जमा फैट, इंसुलेटर होता है जो बॉडी पर गर्म जैकेट जैसा काम करता है। इससे बॉडी जल्दी गर्म होती है और पसीना आने लगता है।
इसके अलावा जिनके शरीर में थायरॉइड हॉर्मोन्स का लेवल बढ़ा होता है, उन्हें भी पसीना ज्यादा आता है।